WhatsApp

jmpl|ka|Mama'ohe'ö turia faoma WhatsApp

WhatsApp Messenger (latötöi göi ia WhatsApp ma WA) ya'ia da'ö no sambua aplikasi media sosial si so ba telefon nigokhögö sonekhe (li Indonesia telepon cerdas, li Inggris smartphone). La'oguna'ö WA andre niha ba wama'ohe'ö turia he faoma sinura ba he göi faoma gambara awö video. Baero da'ö tola te'oguna'ö ia göi ba wama'ohe'ö berkas komputer ma zui ba wahuhuosa faoma telepon ma zui fahuhuosa si fa'ila baŵa nifotöi telefon video. Ena'ö tola te'oguna'ö WA, moguna tefaböbö ia ba zi sambua nomoro HP, bahiza nifa'ohe'önia tenga simane turia SMS. Ena'ö tola mufa'ohe'ö duria, moguna tokhai HP ba gu'ö digital nifotöi internet he faoma data 3G, 4G, 5G ba he göi faoma nifotöi Wi-Fi.

Waö-waö

2009-2014 

Sanga'asogö WhatsApp no ya'ira sotöi Brian Acton ba Jan Koum. Me luo da'ö mohalöŵö ira nasa ba Yahoo.

Me Januari 2009, me la'öli khöra HP (li Inggris handphone sasese la'adogo'ö faoma HP ba Indonesia) nifazökhi Apple sotöi iPhone, i'anema'ö la'ila potensi aplikasi toko nifotöi App Store si so bakha ba iPhone andrö.

Aefa da'ö möi ira lafalukhaisi Alex Fishman, sawösa nawö Koum si toröi ba West San Jose. Lafatunö khönia zanandrösa sambua aplikasi si tumbu ba dödöra si tola mama'oheö turia ba mangoroma'ö hadia tokhai ba gu'ö (internet) niha somasi tafa'ohe'ö turia andrö ma zui lö'ö (li Indonesia status). Aboto göi ba dödöra wa moguna khöra samösa zamazökhi aplikasi (li Inggris developer) ba wanga'asogö aplikasi andre. Ihalö ginötönia Fishman ba wamokai bolokha gu'ö (li Inggris website) sotöi rentacoder.com, isöndra samösa niha Rusia sotöi Igor Solomennikov, sangila mamazökhi aplikasi, ba ifalukhaisi ia khö Koum.

Ibe'e döi aplikasi si bohou andre Koum WhatsApp, si terongo hulö What's up, eluahania hadia duria ba li Inggris. Me 24 Februari 2009 ifasura'ö döi perusahaan nibe'era töi WhatsApp Inc. ba dadaomania ba California.

Versi si föföna WhatsApp andre mo'amböta sibai ba ibe'e asese agakandro komputer (li Inggris crash). Börö da'ö awuwu dödö Koum ba tumbu ba dödönia wangalui halöŵö bö'ö. Ba hiza irara dödönia Acton, iŵa'ö baloi mato ha'uga waŵa tö.

Me Juni 2009 ifa'olo Apple nifotöi push technology, sambua teknologi same'e ena'ö ibe'e tandra khö zokhö ya'ia HP (ibe'e terongo li ping) na tohare sambua turia ma zui tebulö'ö status niha si fa'ila khöda. 

Me la'efasi versi 2 i'anema'ö tobali ato niha sangoguna'ö ya'ia irugi 250.000 niha. Heŵa'ae mohalöŵö Acton ba sambua perusahaan bö'ö, i'etu'ö fao ia ba perusahaan WhatsApp. Ba Oktoer 2009 ifarou dalima nawönia sohalöwö ba Yahoo Acton ena'ö lalului wanga'asogö $250.000 modal WhatsApp. Tobali göi Acton awö-samasindro ba möi khönia ösa saham perusahaan.

Meno mato ha'uga waŵa latandraigö ia, la'efasi aplikasi WhatsApp me November 2009 ba HP iPhone. Aefa da'ö ifohalöŵö nawönia Chris Peiffer Koum ba wamazökhi aplikasi WhatsApp sofanö ba BlackBerry. Ha dua waŵa ba no i'awalisi wamazökhi ya'ia. Me 2010 omasi i'öli WhatsApp Google, ba hiza lö itema WhatsApp.

Ena'ö tola ibu'a mböli wama'ohe'ö turia WhatsApp, ibali'ö aplikasi si lö böli tobali so mböli. Me Desember 2009 lanönö lala wama'ohe'ö gambara ba WhatsApp versi iPhone. Ba mböröta ndröfi 2011 tobali WhatsApp sambua ba gotalua aplikasi iPhone fondrege oya la'oguna'ö niha ba Amerika.

2014 irugi ma'ökhö 

Me 19 Februari 2014 ifa'olo Facebook wa no i'öli WhatsApp, fa'ebua mböli 19 miliar dollar AS. 

Agustus 2014 no so töra 600 juta zangoguna'ö WhatsApp ba ba Februari 2016 töra 1 miliar.

Aefa tobali okhöta Facebook, ifa'asogö WhatsApp lala ena'ö tola fatelefon zangoguna, tenga ha mama'ohe'ö turia. April 2015 no sa'ae tola faoma fatelefon darua niha ba WhatsApp.

Bolokha komputer si so WhatsApp 

 Apple iPhone
 WhatsApp Web
 Microsoft Windows ba Mac
 Apple iPad

Teknis 

 Enkripsi
 WhatsApp Payments
 WhatsApp Cryptocurrency

Fangoguna'ö 

WhatsApp tola te'oguna'ö ba HP iPhone, BlackBerry, Android awö Symbian (Nokia). Ba hiza moguna lafa'anö aplikasi WhatsApp ba HP-ra niha ena'ö tola la'oguna'ö WhatsApp. Aplikasi andrö lö böli (gratis) ba tola mufailo ia moroi ba Play Store khö Google ma zui moroi ba mbolokha gu'ö (website) WhatsApp.

Onönötania moguna göi tefaböbö sambua nomoro telefon ena'ö tola auri ia. Baero da'ö si lö tola lö'ö tokhaigö ia ba internet mangoguna'ö nifotöi data. Na so zi dua ngawalö andre ba i'anema'ö ofeta oi ngawalö duria nifa'ohe'ö niha si fa'ila khöda ba tola fahuhuo ita khöra he faoma nirongo ba wiso simane telefon si to'ölö ba he göi faoma ni'ila hörö (video).

Tenga ha turia nisura tola lafa'ohe'ö niha. Tola göi lafa'ohe'ö gambara (foto, video) ma zui berkas komputer simane berkas PDF, doc, txt, btn.

Tandra duria 

Ba WhatsApp so sambua dandra sangoroma'ö hadia no tefa'ohe'ö ba no ofeta duria nifa'ohe'öda:
 tandra ✓: no tefa'ohe'ö ba hiza lö nasa ibokai sanema ya'ia 
 tandra ✓✓: no ofeta ba hiza lö nasa ibokai ia sanema ya'ia a
 tandra ✓✓: no ibaso ia sanema ya'ia
 tandra 🕑: lö nifa'ohe'ö duria, mombaloi irege tokhai HP ba gu'ö (internet).

Umbu 

Kategori:Teknologi
Kategori:Media Sosial
Kategori:No mufareso